Skoksyfer: Koste van kraam verdubbel in 10 jaar | Netwerk24
Deur Nellie Brand-Jonker 17 Augustus 2019 07:00
Discovery Health Medical Scheme (DHMS) skryf in ’n verslag wat dié week uitgereik is dat die gemiddelde koste per geboorte was ’n dekade gelede nagenoeg R19 750 vergeleke met R38 968 verlede jaar. Ma’s bring ná ’n geboorte gemiddeld 3,5 dae in die hospitaal deur.
DHMS se totale koste vir geboortes het van R600 000 ’n dekade gelede tot R1,5 miljard verlede jaar gestyg – ’n styging van 137%.
DHMS het verlede jaar 38 194 geboortes gedek – gemiddeld 104 per dag. Dit is 24% meer geboortes as wat hy in 2008 gedek het. In dié tyd het sy ledetal met 40% gestyg. Dit dui dus op ’n dalende geboortekoers.
“Hoewel die geboortekoers daal, het die algehele koste van geboortes vir die fonds asook die gemiddelde koste per geboorte gestyg,” sê DHMS. Dit is weens onder meer mediese inflasie en die feit dat meer babas deur middel van keisersneë gebore word.
Die grootste deel van die koste van ’n geboorte is vir hospitale – sowat R65 uit elke R100 wat aan geboortes bestee word. Spesialiste kry R20,80 uit elke R100. Sien die meegaande grafiek vir die res van die koste-uiteensetting.
Verlede jaar is net 25% van die babas wat deur DHMS gedek word, natuurlik gebore. Foto: Pixabay
Verlede jaar is net 25% van die babas wat deur DHMS gedek word, natuurlik gebore.
Die gemiddelde koste van so ’n geboorte was R24 866 en die gemiddelde getal dae in die hospitaal was 2,7. DHMS se algehele koste vir natuurlike geboortes was R241 miljoen.
75% van geboortes was dus deur middel van ’n keisersnee. Die internasionale gemiddelde koers is 21%.
Die gemiddelde koste hiervan was R43 726 en die gemiddelde getal dae in die hospitaal was 3,8. DHMS se algehele koste hiervoor was R1,3 miljard.
Die getal natuurlike geboortes het met 3% gestyg, maar die gemiddelde koste per geboorte was 82% hoër.
Die aantal keisersneë het met 27% gestyg, en die gemiddelde koste daarvan met 96%.
Die verhouding ma’s wat weens komplikasies met swangerskap of geboortes in die waakeenheid beland, het oor die dekade betreklik stabiel gebly, maar die gemiddelde koste daarvan het met 83% van R11 308 per dag ’n dekade gelede tot R20 647 per dag verlede jaar gestyg. Dié ma’s het gemiddeld 8,2 dae in die hospitaal gebly.
Die duurste verblyf in die waakeenheid was R2,3 miljoen vir 73 dae in die hospitaal.
Onder die top-tien- duurste verblywe in die waakeenheid was die goedkoopste R326 941 vir agt dae in die hospitaal.
Die verhouding neonatale babas wat in die neonatale waakeenheid, die neonatale hoësorgeenheid of gewone neonatale sorg beland, het oor die dekade effens gedaal.
Die koste per dag in die neonatale waakeenheid het egter met 78% R23 198 gestyg.
Dit is amper drie keer die gemiddelde koste per dag in die neonatale hoësorgeenheid, wat verlede jaar R7 471 beloop het. Dít is 81% meer as ’n dekade gelede.
Die duurste neonatale opname verlede jaar het R4,4 miljoen gekos vir 155 dae in die hospitaal.
Onder die toptien- duurste opnames, was die goedkoopste R2,3 miljoen vir 125 dae.
In die jaar was daar 115 neonatale opnames wat elk meer as R1 miljoen gekos het.
Die vrugbaarheidskoers van DHMS-lede volg volgens navorsing oor die tydperk van 2008 tot 2017 die internasionale tendens, naamlik dat dit daal. Die vrugbaarheidskoers verwys na die gemiddelde getal kinders wat ’n vrou het.
In 2017 het DHMS se lede ’n vrugbaarheidskoers van 1,57 gehad (1,74 in 2008).
Dit is baie laer as die Suid-Afrikaanse vrugbaarheidskoers van 2,29 (2,51).
Dit is ook laer as die internasionale koers van 2,37 (2,53).
Ouderdom van ma’s
Die hoogste geboortekoers is in Limpopo (64,1 babas per 1 000 vroue tussen die ouderdom van 18 en 55) en die Noord-Kaap (54,6).
DHMS se gemiddelde koers landwyd was 46,5 per 1 000 vroue in dié ouderdomsgroep.
Die gemiddelde ouderdom van ma’s het sedert 2008 met ’n jaar gestyg. Die Wes-Kaap het gemiddeld die oudste ma’s wat geboorte skenk (31,6 jaar).
In die Noord-Kaap en Mpumalanga is ma’s gemiddeld 29,8 jaar oud.
Hoewel die gemiddelde ouderdom net effens hoër is, het die persentasie ma’s wat ouer as 35 is wanneer hulle geboorte skenk, met 33% gespring sedert 2008.
Die afgelope jaar was daar 138 geboortes vir ma’s jonger as 18 jaar, en 91 geboortes vir ma’s ouer as 45 jaar.
Meer oor: Discovery Health | Discovery Health Medical Scheme | Babas | Kraam | Geboorte | Mediese Fondse | Private Gesondheidsorg
Te veel rooitee vir babas is ook nie goed nie
Ekstra gewig, ekstra betaling
ZAR/EUR 16,21 (-8)
ZAR/GBP 18,26 (-3)
ZAR/USD 14,72 (-5)
Gold 1498,28 (-568)
Palladium 1595,98 (-3006)
Platinum 933,51 (-2126)